JMT วิ่งฉิว 7% ลุ้นกำไรไตรมาส 2/62 พุ่ง 24% รับรายได้โตแกร่ง
JMT วิ่งฉิว 7% ลุ้นกำไรไตรมาส 2/62 พุ่ง 24% รับรายได้โตแกร่ง โดย ณ เวลา 15.47 น. ราคาอยู่ที่ระดับ 18.60 บาท บวก 1.20 บาท หรือ 6.90% สูงสุดที่ระดับ 18.60 บาท ต่ำสุดที่ระดับ 17 บาท ด้วยมูลค่าการซื้อขาย 241.26 ล้านบาท
6 ส.ค. 2562

ผู้สื่อข่าวรายงานว่า ราคาหุ้น บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT ณ เวลา 15.47 น. อยู่ที่ระดับ 18.60 บาท บวก 1.20 บาท หรือ 6.90% สูงสุดที่ระดับ 18.60 บาท ต่ำสุดที่ระดับ 17 บาท ด้วยมูลค่าการซื้อขาย 241.26 ล้านบาท

ด้าน บล.ทรีนีตี้ ระบุในบทวิเคราะห์ แนะนำ “ถือ” JMT ราคาเป้าหมาย 17 บาท/หุ้น คาดกำไรไตรมาส 2/62 ที่ 148 ล้านบาท ดีขึ้น 3% จากไตรมาสก่อน และ 24% จากช่วงเดียวกันเมื่อปีก่อน โดยรายได้จากการลูกหนี้ที่รับซื้อจะเติบโตต่อเนื่อง จากฐาน NPL ที่สูงขึ้น แม้ว่าในแง่บัญชีอาจมีหนี้บางกองที่รับรู้รายได้น้อยเนื่องจากใกล้ตัดต้นทุนหมดก็ตาม สำหรับรายได้จากการให้บริการติดตามหนี้อาจชะลอตัวลงเล็กน้อย ขณะที่ธุรกิจประกันคาดว่าจะขาดทุนลดลงจากไตรมาสก่อน ด้านค่าใช้จ่ายในการดำเนินงานคาดว่าจะเพิ่มขึ้นจากการเพิ่มพนักงานและขยายพื้นที่สำนักงาน แต่เมื่อเทียบกับรายได้รวมที่เพิ่มขึ้นสูงกว่าแล้ว ทำให้อัตรากำไรปรับตัวเพิ่มขึ้น
ขณะที่คาดว่าแนวโน้มกำไรในครึ่งปีหลังจะดีขึ้นกว่าครึ่งปีแรกมาก เนื่องจากจะมีหนี้บางกองตัดต้นทุนหมด ทำให้สามารถรับรู้รายได้ 100% ได้ นอกจากนี้เรายังคาดว่าธุรกิจประกันจะปรับตัวดีขึ้น และหากแนวโน้ม Loss Ratio ดีขึ้น มีโอกาสที่บริษัทจะกลับสำรองจากการรับประกันภัยที่ตั้งไว้ในไตรมาส 4/61 ด้วย จึงมีโอกาสที่เราจะปรับประมาณการกำไรทั้งปี 2562 ขึ้นในอนาคต
โดยให้ราคาเป้าหมายไว้ที่ 17 บาท ด้วย Upside ที่ค่อนข้างจำกัดเราจึงปรับคำแนะนำเป็น “ถือ” แต่อาจมีการปรับประมาณการกำไรและราคาเป้าหมายขึ้นได้ หากกระแสเงินสดของหนี้กองที่ตัดต้นทุนหมดยังดีต่อเนื่อง และสูงกว่าที่เคยประเมินไว้ก่อนหน้า